《仙洲呈刘伯益沈庄仲》
宋代·刘学箕

杜门久经时，老我徒谬悠。
平生山水心，汩汩不暇谋。
今辰定何辰，木落风露秋。
忘怀两佳士，共约来仙洲。
杖藜欣跻攀，空蒙翠烟浮。
解带小盘礴，寻胜还经丘。
扪萝坐石冷，俯润穿林幽。
露重巾履湿，涉历青山头。
瀑泉尽生寒，晴雪散不收。
蜒蜿下大壑，一闯千丈虬。
归来坐危亭，兴与孤云留。
野草为谁好，岩花徒尔愁。
昔贤有遗从，俯仰岁月流。
慨叹不自禁，陶然聊消尤。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。